text: El projecte d'habitatge social per joves de Can Fabra guanya el Premi FAD Arquitectura 2021 | Habitatge
  El projecte d'habitatge social per joves de Can Fabra guanya el Premi FAD Arquitectura 2021
  Habitatge. El jurat ha destacat la seva capacitat per conservar el patrimoni industrial i la sostenibilitat del projecte
  El projecte d'habitatges assequibles per a joves i l'espai de la Colla Castellera Jove de Barcelona construïts a l'antic recinte industrial de la Fabra i Coats, al districte de Sant Andreu del Palomar, ha estat reconegut amb el Premi FAD d'Arquitectura i Interiorisme 2021. Els Premis FAD són uns dels més antics i prestigiosos d'Europa en aquest àmbit i van celebrar ahir la 63a edició a l'Auditori del Disseny HUB de Barcelona. Enguany ha comptat amb 21 projectes finalistes per les diferents categories escollits entre les 368 obres presentades al concurs.
  En l'edició del 2021 els Premis FAD han volgut reconèixer aquells projectes capaços de definir nous escenaris per la vida privada i col·lectiva i han reflexionat sobre les possibilitats de materials i sistemes constructius, tenint molt en compte la sostenibilitat. Per això en totes les categories s'han premiat obres de rehabilitació o reutilització d'espais existents.
  Pel que fa al projecte de Miguel Roldán i Mercè Berengué a Can Fabra han volgut destacar la capacitat de reconvertir una antiga fàbrica en habitatge social rehabilitant i conservant el patrimoni industrial i establint, no només habitatges individuals, sinó vertebrant un espai col·lectiu que crea comunitat. Han destacat també com aquesta intervenció, pionera a casa nostra, s'ha fet tenint en compte la sostenibilitat i la integració amb l'entorn utilitzant la fusta en les seves estructures, un material amb un impacte ambiental molt baix que es converteix també en un embolcall tèrmic per l'edifici.
  Un nou reconeixement per Can Fabra
  Amb aquest premi els habitatges assequibles per joves de Can Fabra sumen un nou reconeixement. L'any 2021 ha rebut el primer premi d'habitatge plurifamiliar als AIT-Award, i l'any passat va rebre l'Advanced Architecture Awards 2020 i el Premi Mapei 2020. Aquests premis han reconegut aspectes arquitectònics, socials i ambientals d'un projecte innovador que aposta per crear habitatge assequible de qualitat a la vegada que conserva el patrimoni industrial.